Document ID: 32013D0634

KOMISSION TÄYTÄNTÖÖNPANOPÄÄTÖS,
annettu 31 päivänä lokakuuta 2013,
jäsenvaltioiden vuosittaisten päästökiintiöiden mukauttamisesta kaudeksi 2013-2020 Euroopan parlamentin ja neuvoston päätöksen N:o 406/2009/EY mukaisesti
(2013/634/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon jäsenvaltioiden pyrkimyksistä vähentää kasvihuonekaasupäästöjään yhteisön kasvihuonekaasupäästöjen vähentämissitoumusten täyttämiseksi vuoteen 2020 mennessä 23 päivänä huhtikuuta 2009 annetun Euroopan parlamentin ja neuvoston päätöksen N:o 406/2009/EY (1) ja erityisesti sen 10 artiklan,
sekä katsoo seuraavaa:
(1)
Päätöksen N:o 406/2009/EY 10 artiklan täytäntöönpanemiseksi jäsenvaltioiden vuotuisia päästökiintiöitä kaudeksi 2013-2020, sellaisina kuin ne on määritetty komission päätöksen 2013/162/EU (2) nojalla, olisi mukautettava seuraavien määrien mukaan:
-
päästöoikeudet, jotka myönnetään sellaisille laitoksille, jotka harjoittavat Euroopan parlamentin ja neuvoston direktiivin 2003/87/EY (3) liitteessä I lueteltuja toimintoja, jotka sisältyvät unionin päästökauppajärjestelmään vasta vuodesta 2013 alkaen,
-
päästöoikeudet, jotka myönnetään komission päätöksillä, joilla hyväksytään se, että tietyt jäsenvaltiot ovat sisällyttäneet muita toimintoja ja kasvihuonekaasuja päästökauppajärjestelmään yksipuolisesti direktiivin 2003/87/EY 24 artiklan 1 kohdan mukaisesti vuosina 2008-2012, ja
-
päästöoikeudet, jotka vastaavat EU:n päästökauppajärjestelmän ulkopuolelle direktiivin 2003/87/EY 27 artiklan mukaisesti vuodesta 2013 alkaen jätettävien laitosten päästöjä ajalta, jona ne ovat järjestelmän ulkopuolella.
(2)
Kunkin jäsenvaltion vuosittaisen päästökiintiön mukautusta laskettaessa käytettiin soveltuvin osin direktiivin 2003/87/EY 9 a artiklan 2 kohdan mukaisesti toimittamia tietoja sellaisina kuin ne on esitetty komission päätöksissä K(2011) 3798, K(2008) 7867, K(2009) 3032, K(2009) 9849 ja C(2012) 497, joilla hyväksytään se, että Italia, Alankomaat, Itävalta, Latvia ja Yhdistynyt kuningaskunta ovat direktiivin 2003/87/EY 24 artiklan nojalla yksipuolisesti sisällyttäneet järjestelmään muita kasvihuonekaasuja ja toimintoja, sekä sen huomioon ottamiseksi, että Saksa, Yhdistynyt kuningaskunta, Ranska, Espanja, Kroatia, Slovenia ja Italia ovat sulkeneet pois järjestelmästä vähän päästöjä aiheuttavia laitoksia direktiivin 2003/87/EY 27 artiklan nojalla, ja joita komissio on mukauttanut 1,74 prosentin lineaarisella kertoimella.
(3)
Päätöksen N:o 406/2009/EY 7 artiklan soveltamisen kannalta merkityksellinen määrä olisi laskettava niin, että se on päätöksessä 2013/162/EU säädettyjen vuosittaisten päästökiintiöiden ja tässä päätöksessä vahvistettujen mukautusten välinen erotus. Jos mukautus on negatiivinen, sen määrä olisi laskettava niin, että päätöksessä 2013/162/EU säädettyihin vuosittaisiin päästökiintiöihin lisätään tässä päätöksessä vahvistetut mukautukset.
(4)
Johdonmukaisuuden varmistamiseksi vuosittaisten päästöoikeuskiintiöiden ja niiden mukautusten määritysten sekä kultakin vuodelta raportoitujen kasvihuonekaasupäästöjen välillä jäsenvaltioiden vuosittaisten päästökiintiöiden mukautukset olisi laskettava soveltaen myös lämmityspotentiaaliarvoja, jotka perustuvat hallitustenvälisen ilmastonmuutospaneelin neljänteen arviointiraporttiin, joka on hyväksytty YK:n ilmastosopimuksen konferenssin päätöksellä 15/CP.17. Näin laskettuja vuosittaisten päästökiintiöiden mukautuksia olisi sovellettava ensimmäisestä vuodesta, jona kasvihuonekaasujen inventaarioiden raportoinnista käyttäen näitä uusia lämmityspotentiaaliarvoja tulee Euroopan parlamentin ja neuvoston asetuksen (EU) N:o 525/2013 (4) 7 artiklan 6 kohdan b alakohdan nojalla pakollista.
(5)
Jotta varmistetaan päätöksen N:o 406/2009/EY oikea-aikainen täytäntöönpano ja oikeusvarmuus jäsenvaltioiden mukautettujen vuosittaisten päästökiintiöiden sekä päätöksen N:o 406/2009/EY 7 artiklan soveltamisen kannalta merkityksellisen määrän suhteen, tämän päätöksen olisi tultava voimaan kolmantena päivänä sen jälkeen, kun se on julkaistu Euroopan unionin virallisessa lehdessä,
ON HYVÄKSYNYT TÄMÄN PÄÄTÖKSEN:
1 artikla
Kunkin jäsenvaltion vuosittaisten päästökiintiöiden mukautukset kaudeksi 2013-2020 vahvistetaan liitteessä I.
2 artikla
Jos asetuksen (EU) N:o 525/2013 7 artiklan 6 kohdan b alakohdan nojalla hyväksytyssä säädöksessä säädetään, että jäsenvaltioiden on toimitettava kasvihuonekaasupäästöjen inventaariot, jotka on määritetty käyttäen ilmastonmuutosta koskevan YK:n ilmastosopimuksen konferenssin päätöksellä 15/CP.17 hyväksyttyyn hallitustenvälisen ilmastonmuutospaneelin neljänteen arviointiraporttiin perustuvia lämmityspotentiaaliarvoja, liitteessä II vahvistettuja vuosittaisia päästökiintiöitä sovelletaan ensimmäisestä vuodesta, jonka osalta tällaisesta kasvihuonekaasujen inventaarioiden raportoinnista tulee pakollista. Jos tätä artiklaa sovelletaan, ei sovelleta 1 artiklaa.
3 artikla
Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tehty Brysselissä 31 päivänä lokakuuta 2013.

Labels: 20